Dodatek

Sklep št. 6/91 Skupnega odbora EGS–Andora se šteje kot sestavni del Posebne izdaje Uradnega lista Evropske unije v slovenskem jeziku, poglavje 11, zvezek 01

SKLEP št. 6/91 SKUPNEGA ODBORA EGS–ANDORA Z

dne 12. julija 1991

o ureditvi za uporabo vzajemne pomoči, določene v členu 15 Sporazuma med Skupnostjo in Andoro

(91/471/EGS)

SKUPNI ODBOR JE –

ob upoštevanju Sporazuma v obliki izmenjave pisem med Evropsko gospodarsko skupnostjo in Kneževino Andoro in zlasti člena 15(2) Sporazuma,

ker se za pravilno delovanje Sporazuma zahteva tesno sodelovanje med organi pogodbenic, odgovornimi za izvajanje določb navedenega sporazuma –

SKLENIL:

Člen 1

Ta sklep določa postopek, v skladu s katerim upravni organi Skupnosti in Andore, ki so odgovorni za izvajanje določb Sporazuma, sodelujejo, da se zagotovi skladnost s temi določbami.

Člen 2

V tem sklepu:

— so „določbe“ vse določbe Sporazuma razen določb člena 11 Sporazuma,

— je „organ prosilec“ zadevni organ ene od pogodbenic Sporazuma, ki predloži prošnjo za pomoč,

— je „organ prejemnik“ zadevni organ ene od pogodbenic Sporazuma, ki prejme prošnjo za pomoč.

Člen 3

Obveznost zagotavljanja pomoči, na katero se nanaša ta sklep, ne vključuje posredovanja informacij ali dokumentov, ki jih upravni organi iz člena 1 pridobijo na podlagi pooblastil, ki jih izvršujejo na zahtevo pravosodnih organov.

Ker pa se zadevna pomoč zagotovi na podlagi prošnje, se posredovanje takih vsebin izvede v vseh primerih, v katerih so bila opravljena posvetovanja s pravosodnimi organi in so se ti s tem strinjali.

NASLOV I

POMOČ NA PODLAGI PROŠNJE

Člen 4

1. Organ prejemnik organu prosilcu na njegovo zahtevo zagotovi vse informacije, ki bi mu lahko bile v pomoč, da zagotovi skladnost z določbami člena 1 tega sklepa.

2. Zaprošeni organ ali upravni organ, na katerega se je obrnil organ prejemnik, pri pridobivanju zahtevanih informacij deluje v okviru svojih pooblastil, kot če bi deloval v lastnem imenu ali na zahtevo drugega organa na svojem območju pristojnosti.

Člen 5

Organ prejemnik organu prosilcu na njegovo zahtevo predloži vse uradne izjave, dokumente ali overjene verodostojne kopije teh dokumentov, do katerih ima dostop oziroma jih pridobi pod pogoji iz člena 4 (2), ki se nanašajo na dejavnosti, za katere veljajo te določbe.

Člen 6

1. Organ prejemnik na zahtevo organa prosilca uradno obvesti naslovnika ali poskrbi, da se naslovnika uradno obvesti v skladu s pravili, ki veljajo na območju pristojnosti tega organa, o vseh pravnih aktih ali odločitvah upravnih organov, ki se nanašajo na izvajanje določb.

2. Zahtevkom za uradno obvestilo, v katerih je navedena vsebina pravnega akta ali odločitve, o kateri je treba naslovnika uradno obvestiti, se priloži prevod v uradni jezik ali v enega od uradnih jezikov območja pristojnosti organa prejemnika. To ne vpliva na pravico organa prejemnika, da odkloni zagotavljanje takega prevoda.

Člen 7

Organ prejemnik na zahtevo organa prosilca opravi ali da opraviti poseben nadzor nad:

(a) osebami, za katere obstaja utemeljen sum, da so kršile določbe, pri čemer je posebna pozornost namenjena gibanju takšne osebe;

(b) lokacijami, na katere se dostavlja blago v okoliščinah, ki vzbujajo utemeljen sum, da omogočajo ravnanja, s katerimi se kršijo določbe;

(c) pretokom blaga, za katerega je opredeljeno, da je morebiti vpleteno v dejavnosti, ki niso v skladu z določbami;

(d) prevoznimi sredstvi, za katera obstaja utemeljen sum, da so vpletena v dejavnosti, ki niso v skladu z določbami.

Člen 8

Organ prejemnik na zahtevo organa prosilca predloži vse informacije, do katerih ima dostop ali jih pridobi pod pogoji iz člena 4(2), ki se nanašajo na dejavnosti, ki so načrtovane ali se že izvajajo in za katere organ prosilec ve ali meni, da niso v skladu z določbami. Te informacije naj bodo predvsem v obliki poročil in drugih dokumentov ali njihovih overjenih verodostojnih kopij oziroma izvlečkov.

Člen 9

1. Organ prejemnik na zahtevo organa prosilca opravi ali da opraviti ustrezne preiskave v zvezi z dejavnostmi, za katere organ prosilec ve ali meni, da niso v skladu z določbami.

Organ prejemnik ali upravni organ, na katerega se je obrnil organ prejemnik, pri izvajanju takih preiskav deluje v okviru svojih pooblastil, kot če bi deloval v lastnem imenu ali na zahtevo drugega organa v svoji državi.

Organ prejemnik sporoči rezultate preiskav organu prosilcu.

2. Po dogovoru med organom prosilcem in organom prejemnikom so uradniki, ki jih določi organ prosilec, lahko prisotni pri preiskavah iz odstavka 1.

Člen 10

Po dogovoru med organom prosilcem in organom prejemnikom ter v skladu s postopkom, ki ga določi organ prejemnik, lahko uradniki, ki jih ustrezno pooblasti organ prosilec, zbirajo informacije v službah upravnih organov iz člena 1, ki se nahajajo na območju pristojnosti organa prejemnika. Te informacije se nanašajo na izvajanje določb in so take narave, kot jih potrebuje organ prosilec. Pridobijo se iz dokumentov, do katerih ima dostop osebje v zadevnih službah. Uradniki lahko dobijo kopije teh dokumentov.

NASLOV II

PROSTOVOLJNA POMOČ

Člen 11

Zadevni organi vsake od pogodbenic pomagajo zadevnim organom druge pogodbenice, ne da bi pred tem prejeli prošnjo za pomoč v skladu s postopkom iz členov 12 in 13.

Člen 12

Ustrezni organi ene od pogodbenic v primerih, ko menijo, da je tak ukrep koristen za zagotavljanje skladnosti z določbami:

(a) opravijo ali dajo opraviti poseben nadzor, kot je določen v členu 7, v takem obsegu, kot je to mogoče;

(b) sporočijo ustreznim organom druge pogodbenice vse informacije, ki jih imajo in se nanašajo na dejavnosti, za katere menijo, da niso v skladu z določbami. Te informacije naj bodo predvsem v obliki poročil in drugih dokumentov ali njihovih overjenih verodostojnih kopij oziroma izvlečkov.

Člen 13

Ustrezni organi vsake pogodbenice organom druge pogodbenice nemudoma predložijo katere koli uporabne informacije v zvezi z dejavnostmi, za katere vedo ali menijo, da niso v skladu z določbami, zlasti informacije v zvezi z blagom, ki je predmet teh dejavnosti, in novimi sredstvi ali metodami, ki se uporabljajo v takih dejavnostih.

NASLOV III

KONČNE DOLOČBE

Člen 14

1. Za izvajanje tega sklepa, vključno z obravnavanjem zahtevkov in izmenjavo informacij, so odgovorni osrednji carinski organi Kneževine Andore in ustrezne službe Komisije. Ti določijo vse potrebne dogovore in ukrepe v ta namen.

2. Pogodbenici druga drugi predložita seznam zadevnih organov, izbranih za namene, navedene v členu 1. Te informacije se predložijo skupaj s seznami služb, odgovornih za preprečevanje in odkrivanje nepravilnosti v zvezi z določbami Sporazuma. Ti seznami se razširijo, kadar koli je to potrebno.

Pogodbenici za čim večjo učinkovitost Sklepa sprejmeta nadaljnje ustrezne ukrepe, s katerimi se zadevnim službam omogoči vzpostavitev osebnih stikov, ki bi lahko olajšali izmenjavo informacij in obravnavanje zahtevkov.

3. Pogodbenici druga drugo obveščata o ukrepih, sprejetih za izvajanje Sklepa.

Člen 15

1. Ta sklep ne zavezuje pogodbenic, da druga drugi zagotavljata pomoč v primerih, ko bi ta pomoč lahko negativno vplivala na javni red, varnost ali druge vitalne interese pogodbenic.

2. Vsako odklonitev zagotavljanja pomoči je treba utemeljiti.

Člen 16

Dokumenti, ki jih je treba predložiti v skladu s tem sklepom, se lahko nadomestijo z informacijami v kateri koli obliki, ki služijo istemu namenu in so pripravljene z informacijsko tehnologijo.

Člen 17

1. Informacije v kakršni koli obliki, ki se sporočajo v skladu s tem sklepom, so zaupne. Veljajo za zaupne, zanje pa se uporablja varstvo, ki ga zagotavljajo veljavni nacionalni zakoni na ozemlju pogodbenice, ki prejme informacije, za informacije podobne narave, ter varstvo na podlagi ustreznih pravil, ki se uporabljajo za organe Skupnosti.

Zlasti informacije iz prvega pododstavka se ne smejo poslati nikomur razen osebam na ozemlju pogodbenic ali v institucijah Skupnosti, katerih naloge so takšne, da morajo imeti dostop do teh informacij. Zadevne informacije se prav tako ne smejo uporabljati za druge namene razen tistih, ki so določeni v tem sklepu, razen če se organ, ki posreduje informacije, izrecno strinja z drugačno uporabo in če pravila, ki se uporabljajo na ozemlju, na katerem je pristojen organ prejemnik, ne prepovedujejo njihovega posredovanja ali uporabe.

2. Odstavek 1 ne preprečuje uporabe informacij, pridobljenih v skladu s tem sklepom, v pravnih ukrepih ali postopkih, ki so posledica neskladnosti s temi določbami.

Če se informacije uporabijo v tem smislu, je treba o tem nemudoma obvestiti ustrezni organ pogodbenice, ki posreduje zadevne informacije.

Člen 18

Pogodbenici ne smeta predložiti nikakršnih vlog za povračilo stroškov, ki so nastali zaradi izvajanja tega sklepa, razen za honorarje, izplačane strokovnjakom, če je to ustrezno.

Člen 19

Ta sklep ne vpliva na uporabo pravil med pogodbenicama, ki veljajo za medsebojno pravno pomoč v kazenskih zadevah.

Člen 20

Skupni odbor je odgovoren za upravljanje tega sklepa.

Člen 21

Ta sklep začne veljati 1. julija 1991.